《丙午十二月初七日下狱次日得旨发军前效力赎罪感恩述事次东坡狱中寄子由韵寄从弟佩苍实夫 其二》
清代·谢济世

尚方借剑心何壮，牌背书辞气渐低。已分黄泉埋碧血，忽闻丹阙放金鸡。

花看上苑期吾弟，萱树高堂仗老妻。且脱南冠北庭去，大宛东畔驾兰西。

作者简介：（1689—1756）广西全州人，字石霖，号梅庄。康熙五十一年进士。授检讨。雍正四年，任御史，劾田文镜贪虐，忤世宗，遭遣戍。七年，又以注释《大学》不宗程朱，论死，宽免。乾隆时得召还，授湖南粮道，复坐事解任。旋改授驿盐道。有《梅庄遗集》等。